RAPPORT TAL-KUMMISSJONI LILL-PARLAMENT EWROPEW U LILL-KUNSILL PROGRESS LEJN L-ILĦIQ TAL-OBJETTIVI TA' KJOTO (meħtieġ skont l-Artikolu 5 tad-Deċiżjoni Nru 280/2004/KE tal-Parlament Ewropew u tal-Kunsill tal-11 ta’ Frar 2004 li tikkonċerna l-mekkaniżmu għall-monitoraġġ tal-emissjonijiet ta’ gass serra tal-Komunità u biex jiġi implimentat il-Protokoll ta’ Kjoto) /* COM/2012/0626 final */





WERREJ 1........... Sommarju....................................................................................................................... 3 2........... Il-progress reali bejn l-1990 u l-2010.............................................................................. 4 2.1........ Xejriet fl-emissjonijiet tal-gassijiet serra fl-Istati Membri................................................... 4 2.2........ L-intensitajiet u l-emissjonijiet tal-gassijiet per capita fl-2010............................................ 4 2.3........ Paragun tal-emissjonijiet ta’ gassijiet serra fl-2009 u l-2010............................................. 4 2.4........ Ix-xejriet fl-emissjonijiet fis-setturi ewlenin....................................................................... 4 3........... Progress previst lejn l-ilħiq tal-mira ta’ Kjoto................................................................... 4 3.1........ Previżjonijiet ta’ emissjonijiet ta’ gassijiet serra................................................................ 4 3.1.1..... UE-27............................................................................................................................ 4 3.1.2..... UE-15............................................................................................................................ 4 3.1.3..... UE-12............................................................................................................................ 4 3.2........ Stat ta’ implimentazzjoni tal-politika tal-Unjoni dwar it-tibdil fil-klima............................... 4 3.3........ L-implimentazzjoni tal-Iskema tal-UE għan-Negozjar tal-Kwoti tal-Emissjonijiet (l-EU ETS) 4 3.3.1..... It-tieni perjodu ta’ negozjar (2008-2012)........................................................................ 4 3.3.2..... L-użu tal-implimentazzjoni konġunta u tal-mekkaniżmu għal żvilupp nadif min-naħa tal-operaturi 4 3.4........ L-użu previst tal-mekkaniżmi ta’ Kjoto mill-gvernijiet tal-Unjoni....................................... 4 3.5........ L-użu previst tal-bjar tal-karbonju................................................................................... 4 4........... L-ilħiq tal-mira għall-2020............................................................................................... 4 4.1........ Il-mira għat-tnaqqis tal-emissjonijiet tal-gassijiet serra tal-Unjoni sal-2020........................ 4 4.2........ Il-politiki li jikkontribwixxu biex jintlaħqu l-miri................................................................ 4 4.3........ Id-distanza mill-miri prevista............................................................................................ 4 5........... L-adattament għat-tibdil fil-klima..................................................................................... 4 6........... Is-sitwazzjoni fil-pajjiżi kandidati tal-Unjoni..................................................................... 4 1. Sommarju Fit-triq it-tajba biex tintlaħaq il-mira ta’ Kjoto għall-2008-2012 Fl-20101, it-total tal-emissjonijiet tal-gassijiet serra (GHG) tal-UE-27 mingħajr l-emissjonijiet u l-assorbimenti li jirriżultaw minn użu tal-art, tibdil fl-użu tal-art u l-forestrija (LULUCF) kienu 15 % inqas meta mqabbla mal-livelli tal-1990. L-emissjonijiet żdiedu bi 2.4 % meta mqabbla mal-2009. Dan jikkumpensa parzjalment it-tnaqqis sinifikanti ta’ emissjonijiet ta’ gassijiet serra fl-2009 b’riżultat tar-reċessjoni ekonomika (-7,3 %). Jekk ma nqisux it-tnaqqis eċċezzjonali li kien hemm fl-2009, l-emissjonijiet tal-gassijiet serra fl-2010 jkomplu jsegwu t-tendenza ta’ tnaqqis ġenerali li rajna mill-2004 ‘l quddiem. Barra minn hekk, skont id-dejta temporanja għall-20112, l-emissjonijiet tal-gassijiet serra tal-UE-15 u tal-UE-27 naqsu bi 3,6 % u 2,5 % fl-2011 meta mqabbla mal-2010. Abbażi ta’ dawn l-istimi, l-emissjonijiet tal-UE-15 huma 14 % taħt il-livell tas-sena bażi. L-emissjonijiet tal-UE-27 għall-2011 huma bejn wieħed u ieħor 18 % taħt il-livell tal-1990. Mill-1990 sal-2011 il-bidla fil-PDG kienet ta’ 43 % għall-UE-15 u 48 % għall-UE-27, u madwar 1,5 % bejn l-2010 u l-2011. Filwaqt li l-ekonomija kibret b’mod sinifikanti, l-emissjonijiet kemm fl-UE-27 kif ukoll fl-UE-15 qegħdin jonqsu, u dan juri li d-diżakkoppjament tat-tkabbir ekonomiku mill-emissjonijiet tal-gassijiet serra baqa' javvanza b’ritmu stabbli sa mill-1990. Skont il-Protokoll ta’ Kjoto, l-UE-15 qablet li tnaqqas l-emissjonijiet tal-gassijiet serra tagħha bi 8 % sal-2008-12 meta mqabbla mal-livelli tas-sena bażi. Abbażi tal-aħħar dejta disponibbli fl-inventarju tal-20101, it-total tal-emissjonijiet tal-gassijiet serra fl-UE-15 kien 11 % taħt l-emissjonijiet tas-sena bażi, jekk wieħed ma jqisx l-LULUCF. Kumplessivament, il-previżjonijiet3 tal-emissjonijiet totali ta’ gassijiet serra kif murija fil-Grafika 1 jindikaw li l-UE-15 tinsab fit-triq it-tajba biex tilħaq il-mira tagħha ta’ Kjoto. L-istima turi li l-mira x’aktarx tinkiseb u tinqabeż. Grafika 1: Emissjonijiet reali u previsti (MtCO2-ek.) għall-UE-15 Nota: Il-vleġeġ huma bbażati fuq il-medja bejn l-2008 u l-2012 u għalhekk ma jikkorrispondux eżattament għall-valuri tal-emissjonijiet previsti għall-2010. Sors: Il-Kummissjoni Ewropea, EEA Skont il-previżjonijiet għall-gassijiet serra sottomessi fl-2011 u aġġornati fl-2012, sitt Stati Membri tal-UE-15 (il-Finlandja, Franza, il-Ġermanja, il-Greċja, l-Isvezja u r-Renju Unit) qegħdin fit-triq it-tajba biex jilħqu l-miri individwali tagħhom għat-tnaqqis tal-emissjonijiet tal-gassijiet serra fil-livell domestiku kif muri fil-Grafika 5. Meta jitqies l-użu ppjanat tal-mekkaniżmi flessibbli ta’ Kjoto, l-użu ta’ kwoti mhux użati mir-riżerva tal-EU ETS għal dawk li jidħlu ġodda fl-iskema u l-bjar tal-karbonju kif ukoll miżuri ta’ politika addizzjonali, Stat Membru wieħed biss (l-Italja) mhuwiex fit-triq it-tajba biex jilħaq il-miri tiegħu. Fil-biċċa l-kbira tat-tnax-il Stat Membru li saru membri tal-Unjoni fl-2004, huwa previst li l-emissjonijiet se jiżdiedu bi ftit bejn l-2009 u l-2012. Madankollu, disgħa minnhom li għandhom mira ta’ Kjoto huma previsti li jilħqu jew saħansitra jaqbżu l-impenji tagħhom permezz ta’ politiki u miżuri eżistenti biss. Huwa stmat li s-Slovenja se tilħaq il-mira tagħha meta l-miżuri eżistenti u ppjanati kollha, inkluż ix-xiri ta’ krediti ta’ Kjoto, irendu kif mistenni. Miżuri ġodda biex tintlaħaq il-mira ambizzjuża ta’ Ewropa 2020 Il-pakkett dwar il-klima u l-enerġija4 li ġie adottat fl-2009 jipprovdi pakkett integrat u ambizzjuż ta’ politiki u miżuri biex jiġi indirizzat it-tibdil fil-klima sal-2020 u anke fis-snin ta’ wara. Huwa waħda mill-ħames miri ewlenin tal-istrateġija Ewropa 2020 għall-impjiegi u t-tkabbir ekonomiku. Mill-2013 ’il quddiem, l-isforz totali tal-Unjoni biex tnaqqas l-emissjonijiet tal-gassijiet serra b’20 %5 sal-2020 meta mqabbel mal-1990 se jinqasam bejn is-setturi tal-EU ETS u s-setturi mhux koperti bl-EU ETS. Id-dejta dwar il-gassijiet serra fit-taqsima ta’ qabel tirreferi għall-ambitu tal-ewwel perjodu ta’ impenn skont il-Protokoll ta’ Kjoto u ma tistax tintuża direttament biex jiġi vvalutat il-progress fl-ilħiq tal-impenn domestiku tal-Unjoni sal-2020 minħabba l-kopertura settorjali usa' tagħha. Il-preparazzjonijiet għall-implimentazzjoni tal-impenn ta’ tnaqqis ta’ gassijiet serra sal-2020 kważi lesti. Fir-rigward tal-EU ETS, sar progress sostanzjali fit-tħejjija għall-Fażi 3 (2013-2020) mill-aħħar rapport dwar il-progress f’Ottubru 2011, inkluż fil-pjattaforma tal-irkant, fir-Reġistru Uniku tal-Unjoni u fl-adozzjoni ta’ regoli armonizzati dwar monitoraġġ, rappurtar, akkreditazzjoni u verifika. F’dak li jirigwarda d-Deċiżjoni dwar il-Qsim tal-Isforz, li tirregola l-emissjonijiet tal-gassijiet serra f’setturi li mhumiex fl-EU ETS billi tiffissa miri vinkolanti ta’ emissjonijiet ta’ gassijiet serra għal kull Stat Membru (SM), il-ħidma fuq il-miżuri ta’ implimentazzjoni qed tkompli, speċjalment b’rabta mad-determinazzjoni tal-valuri assoluti għall-miri tal-Istati Membri u s-sistema ta’ konformità li se tiġi implimentata biex kull sena l-azzjoni tal-Istati Membri tiġi mmonitorjata u biex tgħinhom jieħdu kwalunkwe miżura korrettiva meħtieġa jekk jonqsu milli jilħqu l-miri tagħhom. L-għan tat-tnaqqis tal-emissjonijiet tal-gassijiet serra b’20 % huwa parti integrali mill-istrateġija Ewropa 2020 għall-impjiegi u għal tkabbir intelliġenti, sostenibbli u inklużiv, li ġiet adottata mill-Kunsill Ewropew f’Ġunju 2010. Il-mira tat-tnaqqis tal-emissjonijiet hija waħda mill-ħames miri ewlenin tagħha. Kif issemma fl-Istħarriġ tal-Kummissjoni dwar it-Tkabbir Annwali tal-2011, fil-qasam tal-mitigazzjoni tat-tibdil fil-klima l-miżuri eżistenti u ppjanati għadhom mhumiex suffiċjenti biex jintlaħqu l-miri ewlenin tal-2020. Jeħtieġ li bosta Stati Membri jagħmlu sforzi addizzjonali biex jissodisfaw l-obbligi tagħhom skont id-Deċiżjoni dwar il-Qsim tal-Isforz. Il-Grafika 2 turi l-isforz konsiderevoli ta’ tnaqqis ta’ emissjonijiet meħtieġ bejn xenarju ta’ status quo għall-2020 u l-miri tal-Unjoni għall-2020 (-20 % u -30 % rispettivament). Fl-2011, l-emissjonijiet tal-UE-27 (inklużi l-emissjonijiet mill-avjazzjoni internazzjonali) kienu 16 % taħt il-livell tal-1990. Xenarju ta’ status quo bbażat fuq il-mudell PRIMES/GAINS jinkludi politiki tal-Unjoni u nazzjonali implimentati minn nofs l-2009 u jkopri l-emissjonijiet inklużi fil-Pakkett dwar il-Klima u l-Enerġija. Xenarju ta’ status quo jwassal għal tnaqqis ta’ emissjonijiet ta’ madwar 15 % bejn l-1990 u l-2020. Skont l-aħħar previżjonijiet disponibbli dwar il-gassijiet serra li jinkludu l-implimentazzjoni tal-Pakkett dwar il-Klima u l-Enerġija, l-UE b’mod kollettiv għandha tilħaq il-mira tagħha għall-2020 (ara l-Grafika 5 għad-dettalji). Madankollu, 13-il SM biss jistgħu jistennew li se jilħqu l-impenji tagħhom għall-2020 bil-politiki li għandhom implimentati diġà, tmien SM jistgħu jilħqu l-miri tagħhom meta l-politiki u l-miżuri addizzjonali tagħhom jibdew irendu kif mistenni. Is-sitt SM li jkun fadal jeħtieġ li jfasslu politiki addizzjonali biex jiksbu l-miri tagħhom u/jew jużaw il-flessibbiltajiet ipprovduti fil-Pakkett dwar il-Klima u l-Enerġija. Grafika 2: Emissjonijiet reali u previsti (MtCO2-ek.) għall-UE-27 Nota: Previżjonijiet PRIMES/GAINS3 użati għall-previżjoni ta’ bidliet fl-emissjonijiet tul il-perjodu 2010-2020 Sors: Il-Kummissjoni Ewropea, EEA 2. Il-progress reali bejn l-1990 u l-2010 2.1. Xejriet fl-emissjonijiet tal-gassijiet serra fl-Istati Membri Ix-xejra kumplessiva tal-emissjonijiet tal-gassijiet serra fl-UE hija ddominata mill-ikbar żewġ emittenti, il-Ġermanja u r-Renju Unit, responsabbli għal madwar terz tat-total tal-emissjonijiet tal-gassijiet serra fl-UE-27. Dawn iż-żewġ SM kisbu tnaqqis totali tal-emissjonijiet tal-gassijiet serra ta’ 483 miljun tunnellata ekwivalenti għal CO2 meta mqabbel mal-1990. Ir-raġunijiet ewlenin għax-xejra favorevoli fil-Ġermanja huma ż-żieda fl-effiċjenza fl-impjanti tal-enerġija u tat-tisħin u l-modernizzazzjoni ekonomika tal-ħames Länder ġodda wara r-riunifikazzjoni tal-Ġermanja. It-tnaqqis fl-emissjonijiet tal-gassijiet serra fir-Renju Unit primarjament seħħ b’riżultat tal-liberalizzazzjoni tas-swieq tal-enerġija u l-bdil sussegwenti tal-fjuwil miż-żejt u l-faħam għall-gass naturali fil-produzzjoni tal-elettriku u l-miżuri għat-tnaqqis tal-emissjonijiet tal-N2O fil-produzzjoni tal-aċidu adipiku. Franza u l-Italja kienu t-tielet u r-raba’ l-ikbar emittenti fl-2010, responsabbli rispettivament għal 11,1 % u 10,6 % tat-total tal-emissjonijiet tal-UE-27. Fl-2010, l-emissjonijiet ta’ Franza kienu 6,6 % taħt il-livelli tal-1990. Fi Franza, intlaħaq tnaqqis kbir fl-emissjonijiet tal-N2O mill-produzzjoni tal-aċidu adipiku, iżda l-emissjonijiet tad-CO2 mit-trasport stradali u l-emissjonijiet tal-HFC mill-konsum tal-alokarburi żdiedu b’mod konsiderevoli bejn l-1990 u l-2010. Fl-2010, l-emissjonijiet tal-Italja kienu 3,5 % taħt il-livelli tal-1990. L-emissjonijiet żdiedu mill-1990 primarjament mit-trasport stradali, mill-produzzjoni tal-elettriku u s-sħana u mir-raffinar taż-żejt iżda t-total tal-emissjonijiet tal-gassijiet serra tal-pajjiż naqsu b’mod sinifikanti (7,2 %) mill-2008. Il-Polonja u Spanja huma l-ħames u s-sitt l-ikbar emittenti fl-UE-27, responsabbli għal 8,5 % u 7,5 % tat-total tal-emissjonijiet tal-gassijiet serra tal-UE-27 fl-2010. Il-Polonja naqqset l-emissjonijiet tagħha tal-gassijiet serra bi 12,4 % bejn l-1990 u l-2010, u bi 28,9 % mis-sena bażi, li fil-każ tal-Polonja hija l-1988. Il-fatturi ewlenin għat-tnaqqis tal-emissjonijiet fil-Polonja – bħalma hu l-każ fl-Istati Membri l-ġodda l-oħra – kienu t-tnaqqis tal-industrija li mhux enerġetikament effiċjenti u l-modernizzazzjoni kumplessiva tal-ekonomija fi tmiem is-snin 80 u fil-bidu tas-snin 90. It-trasport kien l-eċċezzjoni notevoli (speċjalment it-trasport stradali) fejn l-emissjonijiet żdiedu. Spanja żiedet l-emissjonijiet b’25,8 % bejn l-1990 u l-2010 u bi 22,8 % mis-sena bażi. Dan ġara l-iktar minħabba żidiet fl-emissjonijiet mit-trasport stradali, mill-produzzjoni tal-elettriku u tas-sħana u mill-industriji tal-manifattura. Fl-2010, sitt Stati Membri kellhom emissjonijiet tal-gassijiet serra li kienu ogħla mil-livelli tas-sena bażi (l-iktar fl-1990) filwaqt li d-19-il Stat Membru li fadal kellhom emissjonijiet li kienu taħt il-livelli tas-sena bażi. It-tibdil f’perċentwali tal-emissjonijiet tal-gassijiet serra mis-sena bażi għall-2010 jvarja minn -56 % (ir-Rumanija) għal +23 % (Spanja). Ċipru u Malta ma għandhomx impenji ta’ tnaqqis tal-emissjonijiet skont il-Protokoll ta’ Kjoto. F’dawk iż-żewġ Stati Membri, l-emissjonijiet fl-2010 kienu ogħla mil-livelli tal-1990. 2.2. L-intensitajiet u l-emissjonijiet tal-gassijiet per capita fl-2010 L-emissjonijiet, kemm fl-UE-27 kif ukoll fl-UE-15, qegħdin jonqsu, filwaqt li l-ekonomija kibret b’mod sinifikanti. Il-Grafika 3 turi li d-diżakkoppjament tat-tkabbir ekonomiku mill-emissjonijiet tal-gassijiet serra ilu javvanza b’mod stabbli mill-1990. Grafika 3: L-evoluzzjoni tal-PDG, tal-emissjonijiet tal-gassijiet serra u tal-intensità tal-emissjonijiet (i.e. il-proporzjon ta’ emissjonijiet ta’ gassijiet serra prodotti/PDG) – Indiċi (1990 = 100) Sors: EEA, DĠ ECFIN (bażi tad-dejta Ameco), Eurostat Bejn l-1990 u l-2010, il-PDG fl-UE-27 kiber b’46 % filwaqt li l-emissjonijiet naqsu bi 15 % u fl-UE-15 il-PDG żdied b’41 % bi tnaqqis ta’ 11 % fl-emissjonijiet tal-gassijiet serra. Bejn l-2009 u l-2010 l-PDG żdied bi 2 % u l-emissjonijiet bi 2,4 %. Għalhekk l-intensità tal-emissjonijiet żdiedet ukoll. Madankollu, ġie osservat li l-intensità tal-emissjonijiet fl-2010 kienet aħjar minn dik fl-2008. Bejn l-1990 u l-2010 l-intensità tal-gassijiet serra naqset fl-Istati Membri kollha. L-ikbar tnaqqis ġie osservat fl-Estonja (-75 %), fis-Slovakkja (-72 %), fir-Rumanija (-63 %), fil-Litwanja (-62 %), fil-Bulgarija (-62 %). L-iżgħar bidliet seħħew fil-Portugall (-18 %), f’Ċipru (-18 %), fl-Italja (-21 %), fi Spanja (-22 %) u f’Malta (-23 %). Fl-2010, l-emissjonijiet tal-UE-27 per capita kienu fil-livell ta’ 9,4 tCO2–ek. L-emissjonijiet per capita naqsu b’2,4 tCO2-ek., li huma ekwivalenti għal tnaqqis ta’ 21 % meta mqabbel mal-1990. Madankollu, l-emissjonijiet tal-gassijiet serra per capita jibqgħu juru differenzi sinifikanti bejn l-Istati Membri, li jvarjaw minn 5,4 (il-Latvja) għal 24,1 (il-Lussemburgu) tCO2-ek. per capita. Fil-biċċa l-kbira jiġu ddeterminati mill-intensità tal-enerġija u mit-taħlita tal-enerġija ta’ kull pajjiż. Barra minn hekk ix-xejriet tal-emissjonijiet per capita jvarjaw ħafna bejn l-Istati Membri. Mill-1990, l-ikbar tnaqqis per capita seħħ fl-Istati Membri fl-Ewropa ċentrali u tal-Lvant, fil-Lussemburgu, fir-Renju Unit, fil-Ġermanja, fid-Danimarka, fl-Isvezja, fi Franza u fil-Belġju. F'sitt Stati Membri l-emissjonijiet per capita żdiedu mill-1990. L-emissjonijiet per capita f’dawn l-Istati Membri, madankollu, huma iktar baxxi mill-medja tal-Unjoni għajr għall-Greċja u Ċipru (ara wkoll il-Grafika 2 tad-Dokument ta’ Ħidma tal-Persunal (SWP)). 2.3. Paragun tal-emissjonijiet ta’ gassijiet serra fl-2009 u l-2010 L-emissjonijiet tal-gassijiet serra fl-Ewropa żdiedu fl-2010 (+2,4 %) minħabba li reġa’ kien hemm tkabbir ekonomiku – wara li l-emissjonijiet tal-gassijiet serra naqsu b’mod drastiku fl-2009 l-iktar minħabba r-reċessjoni ekonomika (-7,3 %) – u xitwa li kienet iktar kiesħa mis-soltu. Fost is-setturi industrijali, l-ikbar żieda kkombinata kienet dik mill-industriji tal-manifattura u mis-settur tal-bini (inklużi emissjonijiet minn proċessi li jinvolvu l-ħadid u l-azzar) u mill-produzzjoni tas-sħana u l-elettriku pubbliċi. Żieda fl-attività industrijali matul l-2010, wara l-kontrazzjoni qawwija fl-2009, jidher li wasslet għal żieda sinifikanti fid-domanda finali għall-enerġija u fl-emissjonijiet f’dawn is-setturi. Is-settur li kkontribwixxa l-iktar għal livell ta’ emissjonijiet ogħla fl-UE fl-2010 kien, madankollu dak “residenzjali u kummerċjali”, li b’mod ġenerali huwa eskluż mill-ambitu tal-EU ETS. Ir-raġuni ewlenija għaż-żieda ta’ 43 miljun tunnellata ta’ emissjonijiet kienet ix-xitwa kiesħa fl-2010, li żiedet id-domanda għat-tisħin, b'mod partikolari fid-djar. Iż-żieda qawwija kontinwa fl-użu tal-enerġija rinnovabbli u l-intensità tal-karbonju mtejba tal-fjuwils fossili – appoġġata minn konsum qawwi ta’ gass naturali - evitaw li ż-żieda fl-emissjonijiet tal-gassijiet serra tkun iktar għolja. Il-Ġermanja (+3 %), il-Polonja (+5 %) u r-Renju Unit (+3 %) kienu responsabbli għal madwar 56 % taż-żieda fl-emissjonijiet tal-gassijiet serra fl-UE. F’termini perċentwali, it-tkabbir fl-emissjonijiet kien l-ogħla fl-Estonja (+25 %), fil-Finlandja (+13 %), fl-Isvezja (+11 %) u fil-Latvja (+10 %). B’mod kuntrastanti, Spanja, il-Greċja, il-Portugall, ir-Rumanija, Ċipru u l-Irlanda komplew inaqqsu l-emissjonijiet tal-gassijiet serra fl-2010. Iż-żieda fl-emissjonijiet fl-2010 rriżultat parzjalment mill-irkupru ekonomiku mir-reċessjoni tal-2009 f’ħafna pajjiżi Ewropej, liema reċessjoni kienet ikkawżat tnaqqis sostanzjali fl-emissjonijiet fl-2008 u fl-2009 fl-Istati Membri kollha. Id-domanda finali għall-enerġija żdiedet bi 3,7 % fl-2010, u din qabżet iż-żieda fil-produzzjoni ekonomika (2,0 %). 2.4. Ix-xejriet fl-emissjonijiet fis-setturi ewlenin Il-Grafika 4 turi li l-provvista u l-użu tal-enerġija inkluż it-trasport huma l-iktar setturi importanti, u fl-2010 dawn kienu jammontaw għal 78 % tat-total tal-emissjonijiet fl-Unjoni. L-agrikoltura hija responsabbli għal 10 % tat-total tal-emissjonijiet tal-gassijiet serra, il-proċessi industrijali għal 7 % u l-iskart għal 3 %. Mill-1990, it-tnaqqis fl-enerġija, fl-agrikoltura, fil-proċessi industrijali u fl-iskart tpatta parzjalment b'żidiet sinifikanti fis-settur tat-trasport (għal iktar dettalji ara wkoll l-SWP). Madankollu l-emissjonijiet totali mit-trasport mill-2007 bdew jonqsu wkoll. Grafika 4: Bidla fl-emissjonijiet tal-gassijiet serra fl-UE-27 skont is-settur u s-sehem tas-setturi f’emissjonijiet totali ta’ gassijiet serra Sors: inventarji nazzjonali tal-2012 3. Progress previst lejn l-ilħiq tal-mira ta’ Kjoto 3.1. Previżjonijiet ta’ emissjonijiet ta’ gassijiet serra 3.1.1. UE-27 Fil-perjodu ta’ impenn ta’ Kjoto, l-emissjonijiet totali tal-gassijiet serra tal-UE-27 huma previsti li se jkunu madwar 18,2 % inqas mil-livelli tas-sena bażi. Din l-istima hija bbażata fuq previżjonijiet tal-SM3 u tqis il-politiki u l-miżuri eżistenti. It-tnaqqis previst jiżdied saħansitra iktar meta jitqies ukoll l-effett tal-akwiżizzjoni mill-gvernijiet ta’ krediti permezz tal-mekkaniżmi ta’ Kjoto, tal-bjar tal-karbonju u ta' miżuri addizzjonali (għal iktar dettalji ara t-tabelli 7a u 7b fl-SWP). 3.1.2. UE-15 Il-previżjonijiet aggregati għas-setturi kollha jikkalkulaw li l-emissjonijiet totali tal-gassijiet serra tal-UE-15 x’iktarx li jkunu 11,3 % taħt il-livelli tas-sena bażi matul il-perjodu ta’ impenn ta’ Kjoto. Meta jiġu inklużi, (1) l-użu mill-gvernijiet tal-mekkaniżmi ta’ Kjoto li mistennija li jirriżultaw fi tnaqqis addizzjonali ta' emissjonijiet ta' 1,8 %, u (2) it-tneħħija totali tal-bjar tal-karbonju minħabba l-attivitajiet imsemmija fl-Artikolu 3.3 u 3.4 tal-Protokoll ta' Kjoto fl-UE-15 li tikkorrispondi għal tnaqqis ta' 1,4 %, huwa previst li l-UE-15 tnaqqas l-emissjonijiet tagħha saħansitra iktar. Meta jitqiesu wkoll krediti ta’ kwoti u ta’ tnaqqis ta’ emissjonijiet fl-ambitu tal-EU ETS, it-tnaqqis kumplessiv previst ta’ emissjonijiet ta’ gassijiet serra jista’ jkun sa 12,6 % fil-perjodu ta’ impenn ta’ Kjoto meta mqabbel mal-livelli tas-sena bażi. Il-Grafika 5 tippreżenta d-differenzi bejn emissjonijiet previsti mhux koperti bl-EU ETS u l-miri rispettivi għas-setturi kkonċernati għal kull Stat Membru. Din l-analiżi tindika li l-politiki u l-miżuri eżistenti jkunu suffiċjenti għall-UE-15 biex tilħaq il-parti tagħha tal-mira kollettiva ta’ Kjoto attribwita lil setturi mhux koperti bl-EU ETS. Madankollu, jeħtieġ li l-15-il Stat Membru kollha jissodisfaw l-impenji individwali rispettivi tagħhom skont il-ftehim konġunt ta’ implimentazzjoni taħt il-Protokoll ta’ Kjoto. Skont l-informazzjoni ppreżentata, żewġ Stati Membri qed jirriskjaw li ma jilħqux il-mira. 3.1.3. UE-12 Emissjonijiet aggregati bbażati fuq politiki u miżuri domestiċi eżistenti mit-12-il Stat Membru li ngħaqdu mal-Unjoni wara l-2004 huma previsti li se jkunu qrib ħafna tal-emissjonijiet tal-2010 u se jkunu madwar 37,9 % taħt il-livelli tas-sena bażi tagħhom fil-perjodu ta’ impenn ta’ Kjoto. Is-Slovenja hija l-uniku Stat Membru mill-UE-12 li biħsiebha tinvesti fil-mekkaniżmi ta’ Kjoto. Il-Bulgarija, ir-Repubblika Ċeka, l-Ungerija, il-Latvja, il-Litwanja, il-Polonja, ir-Rumanija, is-Slovakkja u s-Slovenja biħsiebhom iżommu kont tal-bjar tal-karbonju. Il-Bulgarija, ir-Repubblika Ċeka, l-Estonja, l-Ungerija, il-Latvja, il-Litwanja, il-Polonja, ir-Rumanija u s-Slovakkja biegħu jew qed jippjanaw li jbiegħu l-Unitajiet tagħhom tal-Ammonti Assenjati (AAUs) mhux użati. Grafika 5: Id-differenzi relattivi bejn il-previżjonijiet tal-gassijiet serra fis-setturi mhux koperti bl-EU ETS għall-perjodu ta’ impenn u l-miri rispettivi tal-2008-2012 ibbażati fuq previżjonijiet ta’ gassijiet serra u l-użu tal-mekkaniżmi ta’ Kjoto u bjar tal-karbonju. Il-valuri negattivi u pożittivi rispettivament jindikaw, f’perċentwal tal-emissjonijiet imqabbla mas-sena bażi, b’kemm inqabżu l-miri jew b’kemm ma ntlaħqux. Nota: Għall-Irlanda, l-użu ta’ kwoti tal-ETS mhux użati mir-riżerva għal min jidħol ġdid jitqies fil-mira mhux koperta bl-EU ETS. Sors: EEA, il-Kummissjoni Ewropa 3.2. Stat ta’ implimentazzjoni tal-politika tal-Unjoni dwar it-tibdil fil-klima Il-Programm Ewropew dwar it-Tibdil fil-Klima (PETK) Madwar l-UE-27, valutazzjoni tal-politiki u l-miżuri tal-Istati Membri identifikat tmien Politiki u Miżuri Komuni u Kkoordinati (CCPMs) li huma previsti li jwasslu għal tnaqqis sinifikanti fl-emissjonijiet tal-gassijiet serra fl-Unjoni. L-akbar tnaqqis għandu jiġi mid-Direttiva dwar l-EU ETS (2003/87/KE) kif riveduta u mid-Direttiva dwar l-enerġija minn sorsi rinnovabbli (2009/28/KE) li jippromwovu l-elettriku prodott minn sorsi ta’ enerġija rinnovabbli. Fis-settur tat-trasport, il-leġiżlazzjoni dwar il-kwalità tal-fjuwil u t-tnaqqis tad-CO2 mill-karozzi huma importanti ferm. Barra minn hekk, id-domanda għall-enerġija se titnaqqas permezz tal-implimentazzjoni tad-Direttivi dwar il-prestazzjoni enerġetika tal-bini, ir-rekwiżiti b’rabta mal-ekodisinn, it-tassazzjoni tal-enerġija u l-promozzjoni tal-koġenerazzjoni (il-produzzjoni kkombinata tas-sħana u tal-elettriku). Fl-aħħar nett, l-użu tal-mekkaniżmi flessibbli tal-Protokoll ta’ Kjoto mistenni jwassal għal tnaqqis sinifikanti tal-emissjonijiet tal-gassijiet serra. Minbarra dawn it-tmien politiki u miżuri ewlenin, ġew identifikati ħames CCPMs oħra li wkoll mistennija jwasslu għal tnaqqis importanti madwar l-Unjoni. Dawn il-ħames politiki huma d-Direttiva dwar il-miżbliet (99/31/KE), l-istandards tal-effiċjenza għall-bojlers tal-misħun il-ġodda, id-Direttiva dwar it-tikkettar ta’ tagħmir (2010/30/UE), id-Direttiva dwar l-Emissjonijiet Industrijali (2010/75/UE) u l-programm dwar l-Isfida tal-Magni, li għandu l-għan li jtejjeb l-effiċjenza enerġetika tal-magni elettriċi industrijali. Rapport mill-Kummissjoni dwar l-applikazzjoni, l-effetti u l-adegwatezza tar-Regolament (KE) 842/2006 jikkonkludi li dan ir-regolament diġà kiseb xi tnaqqis ta’ emissjonijiet ta’ Gassijiet-F meta mqabbel ma’ xenarju mingħajr ir-Regolament41. Flimkien mad-Direttiva dwar is-sistemi tal-arja kundizzjonata mobbli (2006/40/KE), dan ir-Regolament għandu l-potenzjal li jikseb tnaqqis sinifikanti tal-emissjonijiet previsti sal-2020 u wara din id-data. L-aqwa tmien politiki jwasslu għal 92 % tat-tnaqqis totali attribwit lis-CCPMs fl-UE-27. Dan juri kemm dawn il-politiki ewlenin huma importanti biex l-Istati Membri jiġu megħjuna jilħqu l-impenji tagħhom tat-tnaqqis tal-emissjonijiet. Żviluppi reċenti Il-ħidma fuq il-miżuri ta’ implimentazzjoni ilha għaddejja minn meta ġie adottat il-pakkett dwar il-klima u l-enerġija. Qabel tmiem l-2012, madwar għoxrin att u dokument legali ġdid għandhom ikunu fis-seħħ sabiex ikun żgurat il-funzjonament tajjeb tal-EU ETS riveduta kif ukoll sabiex titħejja l-bażi għall-implimentazzjoni tal-miri nazzjonali tal-emissjonijiet tal-gassijiet serra fis-setturi mhux koperti bl-EU ETS. Id-Direttiva riveduta dwar l-EU ETS tipprovdi għaċ-ċentralizzazzjoni tal-operat tal-EU ETS f’reġistru Uniku tal-Unjoni Ewropea filwaqt li fl-istess waqt ittejjeb is-sigurtà tiegħu. Dan ir-reġistru l-ġdid jitħaddem mill-Kummissjoni u jissostitiwixxi r-reġistri kollha tal-EU ETS li qabel kienu alloġġati fl-Istati Membri. Ir-regolament li jistabbilixxi Reġistru tal-Unjoni ġie adottat mill-Kummissjoni f’Novembru 2011. L-attivazzjoni sħiħa tar-Reġistru tal-Unjoni, inkluża l-migrazzjoni ta’ iktar minn 30 000 kont tal-EU ETS mir-reġistri nazzjonali, seħħet b’suċċess f’Ġunju 2012. Il-Kummissjoni għat-tieni darba emendat il-listi tas-setturi li jitqiesu esposti għal riskju sinifikanti ta' rilokazzjoni tal-emissjonijiet ta’ karbonju, u żiedet is-suf minerali fil-lista. Il-Kummissjoni attwalment tivvaluta jekk il-pjanijiet tal-Istati Membri biex jimplimentaw id-Deċiżjoni tal-Kummissjoni dwar l-allokazzjoni mingħajr ħlas ta’ kwoti lill-industrija humiex konformi mar-regoli. Mill-2012, l-emissjonijiet mill-avjazzjoni huma soġġetti għal limitu massimu fl-EU ETS, bidla li waħedha żżid il-kopertura tal-emissjonijiet b’madwar 10 %. Twettqet ħidma sostanzjali biex ġiet implimentata din il-bidla, inkluż fuq il-monitoraġġ u l-iffaċilitar tal-konformità u fuq it-tħejjija u l-koordinazzjoni, fejn meħtieġa, ta’ azzjoni relatata mal-infurzar. Ir-Regolament dwar l-Irkant attwalment qed jiġi rieżaminat, notevolment fir-rigward tal-profil taż-żmien tal-irkant bl-għan li jiġi żgurat il-funzjonament xieraq tas-suq u biex jiġu indirizzati żbilanċi bejn il-provvista u d-domanda li ġew ikkawżati mit-tranżizzjoni għall-Fażi 3 u aggravati bl-eżistenza ta’ kwoti żejda li nġemgħu b’konsegwenza tal-kriżi. F’dan il-kuntest il-Kummissjoni pproponiet ukoll Deċiżjoni biex jiġu ċċarati d-dispożizzjonijiet tad-Direttiva dwar l-EU ETS fir-rigward tas-setgħat tagħha stess biex tadatta l-għażla taż-żmien tal-irkant tal-kwoti tal-emissjonijiet f’ċirkostanzi eċċezzjonali bħal dawn. Il-Kummissjoni Ewropea awtorizzat talbiet minn seba' Stati Membri biex tagħti allokazzjonijiet tranżizzjonali mingħajr ħlas ta' kwoti lis-setturi tal-enerġija tagħhom wara l-2012. Dawn id-deċiżjonijiet ittieħdu skont l-applikazzjoni stretta tad-dispożizzjonijiet fid-Direttiva li jippermettu, skont ċerti kundizzjonijiet, eżenzjonijiet limitati biż-żmien u li jonqsu gradwalment mir-regola ġenerali tal-irkant. Bħalissa għaddejja ħidma kontinwa fuq regoli msaħħa għall-monitoraġġ u r-rapportar ta’ emissjonijiet ta’ gassijiet serra mill-operaturi koperti bl-EU ETS kif ukoll rekwiżiti għall-verifika ta’ rapporti ta’ emissjonijiet u l-akkreditazzjoni u s-superviżjoni ta’ verifikaturi u din il-ħidma għandha l-għan li ttejjeb l-armonizzazzjoni tar-regoli applikati. Żewġ regolamenti ġodda ġew adottati f’Ġunju 2012 u se jkunu kkumplimentati b’dokumenti ta’ gwida fi żmien xieraq qabel it-tielet perjodu tal-ETS. Bħalissa għaddejja tħejjija kontinwa tal-miżuri implimentattivi skont id-Deċiżjoni dwar il-Qsim tal-Isforz u attwalment din qed tiffoka fuq l-istabbiliment tal-valuri assoluti għall-miri annwali tal-Istati Membri għall-perjodu mill-2013 sal-2020 u l-istabbiliment ta’ regoli għat-trasferimenti tal-allokazzjonijiet annwali tal-emissjonijiet fost l-Istati Membri kif ukoll miżuri biex tkun żgurata t-trasparenza tagħhom. It-testi legali korrispondenti mistennija jiġu adottati fl-aħħar tal-2012 jew fil-bidu tal-2013. Barra minn hekk, ir-reviżjoni tal-Mekkaniżmu ta’ Monitoraġġ tal-UE u l-proposta għall-kontabilizzazzjoni tal-użu tal-art, tat-tibdil fl-użu tal-art u tal-forestrija attwalment qed jiġu nnegozjati fil-Kunsill u fil-Parlament. Dawn il-proposti qed jirriżultaw mill-ħtieġa li jiġu indirizzati b’mod partikolari l-ħtiġijiet ta’ rapportar u kontabilità tal-pakkett dwar il-klima u l-enerġija, l-Istrateġija Ewropa 2020, rekwiżiti ġodda li ġejjin mid-Deċiżjonijiet ta’ Durban kif ukoll l-esperjenza s’issa. F’Ġunju 2012, il-Parlament Ewropew, il-Kunsill u l-Kummissjoni tal-UE laħqu ftehim politiku dwar id-Direttiva dwar l-Effiċjenza Enerġetika. Din id-Direttiva se tikkontribwixxi għall-ilħiq tal-mira tal-Ewropa ta’ tnaqqis ta’ 20 % fil-konsum tal-enerġija sal-2020. Bħalissa għaddejja ħidma kontinwa fuq il-miżuri implimentattivi għar-Regolament (KE) 443/2009 relatati mad-CO2 mill-karozzi u r-Regolament (UE) 510/2011 relatati mad-CO2 mill-vetturi kummerċjali ħfief. L-implimentazzjoni tal-miżuri rigward il-karozzi hija iktar avvanzata minn dik tal-miżuri rigward il-vetturi kummerċjali ħfief iżda din tal-aħħar se tkun konsistenti ma’ ta’ qabilha. Il-Kummissjoni issa għamlet proposti biex timplimenta l-miri tad-CO2 għall-2020 għall-karozzi u l-vetturi kummerċjali ħfief li issa se jitqiesu mill-Kunsill u l-Parlament. Fir-rigward tal-integrazzjoni tal-azzjoni klimatika fil-politiki tal-UE, il-proposta tal-Kummissjoni għall-Qafas Finanzjarju Pluriennali (QFP) li jmiss mill-2014 sal-2020, għall-ewwel darba tinkludi l-objettiv li tal-inqas 20 % tal-baġit kumplessiv jintnefaq fuq azzjoni relatata mal-klima. B’mod partikolari, fil-Politika ta’ Koeżjoni, ġie propost objettiv tematiku indipendenti għall-adattament għat-tibdil fil-klima minbarra l-objettiv tematiku ta' livell baxx ta' karbonju u ġie inkluż livell minimu ta’ 20 %/6 % għar-reġjuni l-iktar żviluppati / l-inqas żviluppati għal miżuri biex tiżdied l-effiċjenza enerġetika. Miżuri ġodda ta’ ekoloġizzazzjoni huma previsti wkoll fil-proposta tal-Politika Agrikola Komuni riveduta u fil-Fond għall-Iżvilupp Rurali, u 35 % ta’ “Orizzont 2020”, il-Programm Qafas tal-UE għar-Riċerka u l-Innovazzjoni għandhom jiġu allokati għal riċerka u innovazzjoni rilevanti għall-klima. Bħala element ġdid, il-Programm LIFE se jkollu sottoprogramm iddedikat għall-Azzjoni Klimatika, li se jirrappreżenta madwar 25 % tat-totalità tal-Programm LIFE. Il-Kummissjoni se tiżgura li jinżamm kont tal-progress lejn l-ilħiq tal-objettiv propost ta’ nefqa ta’ 20 % ddedikata għall-klima u se jkun hemm ukoll rapportar dwaru. Fl-aħħar nett, fil-bidu tal-2012 ġie ppubblikat dokument ta’ ħidma tal-persunal (SWD(2012) 5 final) li jivvaluta l-impatti ta’ tnaqqis ulterjuri tal-emissjonijiet minn 20 % għal 30 % sal-2020 f’kull wieħed mill-Istati Membri. Atti legali li ġew adottati dan l-aħħar L-implimentazzjoni tal-pakkett dwar il-klima u l-enerġija: (1) Irkant tal-EU ETS – irkantijiet bikrin: ir-Regolament tal-Kummissjoni (UE) Nru 1210/2011 li jemenda r-Regolament (UE) Nru 1031/2010, b’mod partikolari, sabiex jiġi stabbilit il-volum ta’ kwoti ta’ emissjonijiet ta’ gassijiet serra li għandhom jiġu rkantati qabel l-2013. (2) Reġistru tal-EU ETS – Reġistru tal-Unjoni: ir-Regolament tal-Kummissjoni (UE) Nru 1193/2011 li jistabbilixxi Reġistru tal-Unjoni għall-perjodu ta’ negozjar li jibda mill-1 ta’ Jannar 2013, u għal perjodi ta’ negozjar sussegwenti, tal-iskema tal-Unjoni għan-negozjar ta’ emissjonijiet (3) Regoli ta’ allokazzjoni armonizzati tal-EU ETS: Id-Deċiżjoni tal-Kummissjoni 2011/278/UE8 li tiddetermina regoli tranżitorji madwar l-Unjoni kollha għal allokazzjoni armonizzata mingħajr ħlas tal-kwoti tal-emissjonijiet. (4) Regoli ta’ monitoraġġ, rapportar, verifika u akkreditazzjoni tal-EU ETS: ir-Regolament tal-Kummissjoni (UE) Nru 600/2012 tal-21 ta’ Ġunju 2012 dwar il-verifika tar-rapporti dwar l-emissjonijiet tal-gassijiet serra u r-rapporti dwar it-tunnellati kilometri u l-akkreditazzjoni tal-verifikaturi u r-Regolament tal-Kummissjoni (UE) Nru 601/2012 tal-21 ta’ Ġunju 2012 dwar il-monitoraġġ u r-rapportar ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill. (5) L-użu ta’ krediti internazzjonali tal-EU ETS: Ir-Regolament tal-Kummissjoni (UE) Nru 550/201110 li jiddetermina ċertu restrizzjonijiet applikabbli għall-użu ta’ krediti internazzjonali minn proġetti li jinvolvu gassijiet industrijali. Oħrajn: (6) L-avjazzjoni u l-EU ETS: Ir-Regolament tal-Kummissjoni (UE) Nru 394/201111 li jemenda r-Regolament (KE) Nru 748/2009 dwar il-lista ta’ operaturi ta’ inġenji tal-ajru. (7) Id-CO2 u l-karozzi: ir-Regolament tal-Kummissjoni (UE) Nru 63/201113 li jistabbilixxi dispożizzjonijiet dettaljati għall-applikazzjoni għal deroga mill-miri speċifiċi tal-emissjonijiet tas-CO2. (8) Id-CO2 u l-vannijiet: id-Deċiżjoni ta’ Implimentazzjoni tal-Kummissjoni 2012/99/UE - dwar l-arranġamenti ddettaljati għall-ġbir tal-primjums għal emissjonijiet eċċessivi tas-CO2 minn vetturi kummerċjali ħfief ġodda. 3.3. L-implimentazzjoni tal-Iskema tal-UE għan-Negozjar tal-Kwoti tal-Emissjonijiet (l-EU ETS) L-2012 se tkun l-aħħar sena tat-tieni perjodu ta’ negozjar tal-EU ETS (2008-2012). Fl-2013, se tibda topera sistema riveduta sostanzjalment. 3.3.1. It-tieni perjodu ta’ negozjar (2008-2012) Il-medja tal-livell massimu annwali tal-UE kollha għall-2008-2012 jammonta għal 2081 miljun kwota fis-sena. Fl-2011, l-EU ETS kopriet iktar minn 12 000 impjant tal-enerġija u installazzjoni tal-manifattura. L-emissjonijiet tal-gassijiet serra vverifikati minn dawn l-installazzjonijiet niżlu għal 1904 miljun tunnellata ta’ CO2-ek. fl-2011, iktar minn 2 % taħt il-livell tal-2010 u kważi 9 % taħt il-livell massimu. Dan seħħ minkejja li l-ekonomija fl-Ewropa kienet qed tespandi. Il-livell ta’ konformità mill-installazzjonijiet kien għoli ħafna. Sad-data tal-iskadenza, jiġifieri sat-30 ta’ April 2012, l-installazzjonijiet li kienu qed jieħdu sehem fl-EU ETS u li ma ċedewx il-kwoti li jkopru l-emissjonijiet kollha tagħhom tal-2011 kienu biss inqas minn 1 %. 3.3.2. L-użu tal-implimentazzjoni konġunta u tal-mekkaniżmu għal żvilupp nadif min-naħa tal-operaturi Bħala parti mill-Pjanijiet Nazzjonali ta’ Allokazzjoni (NAPs) għat-tieni perjodu, kull Stat Membru stabbilixxa limitu massimu ta’ krediti bbażati fuq il-proġetti li l-operaturi setgħu jużaw (l-Implimentazzjoni Konġunta (JI) u l-Mekkaniżmu għal Żvilupp Nadif (CDM)). B’kollox u bħala medja, kull sena jistgħu jintużaw sa 278 miljun CER jew ERU mill-installazzjonijiet tal-ETS mill-Istati Membri kollha fit-tieni perjodu ta’ negozjar, li jikkorrispondu għal 13,4 % tal-limitu massimu għall-UE kollha għal dan il-perjodu. Fl-2008-2011, l-operaturi użaw 555 miljun CER jew ERU li kienu madwar 7 % tal-unitajiet kollha ċeduti għall-konformità. Mill-2013 ’il quddiem, ir-regoli għall-użu tal-krediti tal-JI u s-CDM se jiġu riveduti kif inhu stabbilit fid-Direttiva dwar l-EU ETS.16 3.4. L-użu previst tal-mekkaniżmi ta’ Kjoto mill-gvernijiet tal-Unjoni Għaxar Stati Membri tal-UE-15 kif ukoll is-Slovenja ddeċidew li jixtru u jużaw krediti internazzjonali mill-mekkaniżmi ta’ Kjoto biex jilħqu l-miri tagħhom ta’ Kjoto. Flimkien, dawn l-Istati Membri tal-UE-15 se jakkwistaw sa massimu ta’ 76 miljun tunnellata ta’ CO2-ek. kull sena sabiex ikunu konformi skont l-ewwel perjodu ta’ impenn tal-Protokoll ta’ Kjoto. Dan jirrappreżenta bejn wieħed u ieħor 1,8 punti perċentwali lejn il-mira ta’ Kjoto tal-UE-15 ta’ 8 % (ara t-Tabella 12 fl-SWP). Dawn l-għaxar Stati Membri flimkien iddeċidew li jinvestu madwar EUR 3,0 biljun biex jakkwistaw unitajiet permezz ta’ negozjar JI, CDM jew AAU. L-Awstrija, il-Pajjiżi l-Baxxi, Spanja, l-Irlanda u l-Belġju allokaw l-akbar baġits (EUR 611 miljun, EUR 500 miljun, EUR 382 miljun, EUR 290 miljun u EUR 276 miljun, rispettivament) għall-perjodu ta’ impenn ta’ ħames snin). Fis-Slovenja, il-baġit kien stmat għal EUR 80 miljun. Madankollu, minħabba l-impatt tar-reċessjoni reċenti fuq l-emissjonijiet tal-gassijiet serra l-Istati Membri jista’ ma jkollhomx bżonn daqstant krediti internazzjonali kif stmat inizjalment. S’issa, din l-ipoteżi tidher li hija appoġġata mill-fatt li l-ammont ta’ krediti internazzjonali li fir-realtà ddaħħlu fil-kontijiet fir-reġistri tal-Istati Membri jammonta biss għal 32 Mt CO2-ek. F’dak li għandu x’jaqsam mal-AAUs mibjugħin mill-Istati Membri, skont id-dejta fir-reġistri s’issa ġie ttrasferit ammont li huwa l-ekwivalenti ta’ madwar 68 Mt CO2-ek. filwaqt li xi ammonti jista’ jkun li ma jiddaħħlux għalissa. Il-Bulgarija, ir-Repubblika Ċeka, l-Estonja, l-Ungerija, il-Latvja, il-Litwanja u s-Slovakkja rrappurtaw li huma biħsiebhom ibigħu iktar AAUs. Stat Membru wieħed (ir-Renju Unit) illeġiżla li se jirtira kwalunkwe AAU żejda wara l-ewwel perjodu ta’ impenn jiġifieri dawk li jirriżultaw mid-differenza bejn il-mira ta’ Kjoto u l-“baġit tal-karbonju” unilaterali tar-Renju Unit. 3.5. L-użu previst tal-bjar tal-karbonju Minbarra l-politiki u l-miżuri li huma mmirati lejn diversi sorsi ta’ emissjonijiet ta’ gassijiet serra, l-Istati Membri jistgħu jużaw ukoll il-bjar tal-karbonju. L-informazzjoni pprovduta s’issa tindika li, waqt il-perjodu ta’ impenn, is-sekwestru nett totali mill-attivitajiet ta’ afforestazzjoni u ta’ riforestazzjoni skont l-Artikolu 3(3) tal-Protokoll ta’ Kjoto se jkun jammonta għall-ekwivalenti ta’ madwar 14,8 MtCO2 fis-sena għall-UE-15. Barra minn hekk, l-użu tal-attivitajiet skont l-Artikolu 3.4 huwa previst li se jikkontribwixxi 30,6 MtCO2 kull sena għall-perjodu ta’ impenn fl-UE-15. Jekk jitqiesu wkoll il-kontribuzzjonijiet mill-UE-12, il-kontribuzzjoni ta’ dawn l-attivitajiet se tammonta għal 25,8 u 38,4 MtCO2 fis-sena (għal iktar dettalji ara t-Tabella 13 fis-SWP). Flimkien, l-attivitajiet skont l-Artikolu 3(3) u 3(4) fl-Istati Membri tal-UE-15 huma previsti li jnaqqsu l-emissjonijiet b’57,9 MtCO2 fis-sena matul il-perjodu ta’ impenn. Dan huwa ekwivalenti għal ftit iktar minn punt perċentwali tal-impenn ta’ tnaqqis ta’ 8 % tal-UE-15 matul l-ewwel perjodu ta’ impenn imqabbel mal-emissjonijiet tas-sena bażi. 4. L-ilħiq tal-mira għall-2020 4.1. Il-mira għat-tnaqqis tal-emissjonijiet tal-gassijiet serra tal-Unjoni sal-2020 Il-Pakkett dwar il-Klima u l-Enerġija stabbilixxa mira ta’ tnaqqis ta’ emissjonijiet ta’ gassijiet serra ta’ 20 % għall-UE-27 sal-2020 meta mqabbla mal-1990, li hija ekwivalenti għal -14 % meta mqabbla mal-2005. Dan l-isforz se jinqasam bejn is-setturi tal-EU ETS u dawk mhux koperti bl-EU ETS kif ġej: (a) tnaqqis ta’ 21 % fl-emissjonijiet fis-setturi tal-EU ETS sal-2020 meta mqabbel mal-2005; (b) tnaqqis ta’ madwar 10 % sal-2020 meta mqabbel mal-2005 għas-setturi li mhumiex koperti bl-EU ETS. Dawn il-miri ta’ tnaqqis ta’ emissjonijiet ta’ gassijiet serra ġew inklużi fl-istrateġija Ewropa 2020 għal tkabbir intelliġenti, sostenibbli u inklużiv. 4.2. Il-politiki li jikkontribwixxu biex jintlaħqu l-miri Il-limiti massimi ta’ emissjonijiet mill-2013 sal-2020 huma ddefiniti fid-Deċiżjoni dwar il-Qsim tal-Isforz (ESD) u fid-Direttiva riveduta dwar l-ETS. L-EU ETS hija mekkaniżmu bbażat fuq is-suq li jkopri iktar minn 12 000 installazzjoni. L-ESD tobbliga lill-Istati Membri jillimitaw l-emissjonijiet tagħhom tal-gassijiet serra bejn l-2013 u l-2020 skont trajettorja lineari b’miri annwali vinkolanti li għandhom jiżguraw moviment gradwali lejn il-miri maqbula għall-2020. L-ESD tirregola l-emissjonijiet tal-gassijiet serra fis-setturi kollha għajr l-installazzjonijiet u l-avjazzjoni koperti bl-EU ETS, l-LULUCF u t-trasport marittimu internazzjonali. Fis-setturi tal-ESD, politiki komplementari mill-Unjoni kollha se jikkontribwixxu biex l-Istati Membri jilħqu l-miri, bħall-miri vinkolanti għall-enerġija rinnovabbli, il-miżuri dwar l-effiċjenza enerġetika, l-istandards dwar il-prestazzjoni tal-vetturi utilitarji ħfief il-ġodda b’rabta mal-emissjonijiet, id-Direttiva dwar is-CCS, ir-regolament dwar il-Gassijiet-F jew id-Direttiva dwar il-Kwalità tal-Fjuwil. Barra minn hekk l-isforzi tal-Kummissjoni u tal-Istati Membri biex jiffaċilitaw il-wiri u l-implimentazzjoni ta’ teknoloġiji innovattivi fit-tnaqqis ta’ emissjonijiet ta’ gassijiet serra bħal pereżempju skont il-Pjan SET u n-NER300 jista' jkollhom rwol f'dan ir-rigward. Skont l-ESD, l-Istati Membri se jkunu responsabbli għall-implimentazzjoni ta’ dawn il-miżuri u l-politiki mill-Unjoni kollha f’dawn is-setturi, u, jekk ikun meħtieġ, għad-definizzjoni ta’ politiki u miżuri nazzjonali addizzjonali biex jillimitaw l-emissjonijiet tagħhom. Se tiġi implimentata sistema robusta ta’ rapportar u konformità għall-monitoraġġ tal-azzjoni tal-Istati Membri u biex tgħinhom jieħdu kwalunkwe miżura korrettiva meħtieġa jekk jonqsu milli jilħqu l-miri tagħhom. 4.3. Id-distanza mill-miri prevista Minkejja x-xejriet pożittivi lejn l-ilħiq tal-impenn tal-protokoll ta’ Kjoto murija mill-previżjonijiet tal-2008 sal-2012, se jkunu meħtieġa iktar sforzi u politiki addizzjonali biex jintlaħqu l-għanijiet tal-Unjoni għall-2020. Il-flessibbiltajiet ipprovduti fl-ESD u fid-Direttiva riveduta dwar l-ETS, bħall-użu tal-krediti internazzjonali, se jikkontribwixxu wkoll biex jintlaħqu dawn il-miri. Il-Grafika 6 turi l-ewwel stima tad-differenza bejn il-previżjonijiet sal-2020 u l-miri tal-2020 tal-emissjonijiet ta’ gassijiet serra mhux koperti bl-EU ETS. Skont dawn il-previżjonijiet provviżorji se jkun meħtieġ sforz ħafna ikbar mill-Istati Membri individwali biex jilħqu l-miri tagħhom għall-2020 stabbiliti għas-setturi mhux koperti bl-EU ETS. 13-il Stat Membru biss mistennija jilħqu dawn l-impenji permezz tal-politiki u l-miżuri eżistenti. Tmien Stati Membri oħra jistgħu jilħqu l-miri tagħhom b’politiki u miżuri addizzjonali ppjanati. Sitt Stati Membri x’aktarx li ma jilħqux l-impenji tagħhom anke bil-miżuri addizzjonali previsti għalissa. Madankollu, fir-rigward tal-UE-27, l-istimi juru li l-mira kumplessiva tas-setturi mhux koperti bl-EU ETS se tintlaħaq. Din l-analiżi għadha mhix qed tqis l-użu ta’ flessibiltajiet ipprovduti fl-ESD, bħal pereżempju l-użu ta’ krediti internazzjonali. Sabiex titwitta t-triq għal konformità mingħajr xkiel mal-mira tal-2020, huwa essenzjali li l-Istati Membri mhux biss jiżguraw implimentazzjoni fiż-żmien mixtieq ta’ tnaqqis tal-emissjonijiet tal-politiki u l-miżuri eżistenti iżda jaċċeleraw ukoll l-iżvilupp u l-implimentazzjoni sħiħa tal-politiki u l-miżuri addizzjonali tagħhom kif ukoll iqisu alternattivi oħra inkluż l-użu ta’ krediti internazzjonali. Rakkomandazzjonijiet iktar ddettaljati speċifiċi għal kull pajjiż ġew ippubblikati mill-Kunsill f'Lulju 2012 bħala parti mis-Semestru Ewropew tal-2012. Grafika 6: Id-differenza mill-miri għall-2020 prevista għas-setturi mhux koperti bl-EU ETS Il-valuri negattivi u pożittivi rispettivament jindikaw, f’perċentwal tal-emissjonijiet imqabbla mal-2005, b’kemm inqabżu l-miri jew b’kemm ma ntlaħqux Nota: (1) Id-dejta li tappoġġa dan il-kalkolu hija bbażata fuq previżjonijiet tal-Istati Membri għal emissjonijiet mhux koperti bl-EU ETS għall-2020, adegwati u aġġustati fejn meħtieġ3, kif ukoll stima għall-Istati Membri tal-miri mhux koperti bl-EU ETS għall-2020 (xorta waħda soġġetti għal xi tibdil). Bosta Stati Membri (CZ, EE, FI, LT, NL, PL) ma pprovdewx previżjonijiet nazzjonali speċifiċi għal setturi mhux koperti bl-EU ETS, għalhekk is-sehem ta’ dawn l-emissjonijiet kellu jiġi stmat. (2) Il-valutazzjoni pprovduta f’din il-grafika għandha tiġi ttrattata bħala indikattiva, minħabba differenzi fil-metodoloġija u suppożizzjonijet. Xi dejta, bħall-previżjoni Griega u dik Litwana pereżempju tiddevja sostanzjalment mill-previżjonijiet li saru għall-pubblikazzjoni “'EU energy trends to 2030 - update 2009” (Pubblikazzjoni mill-Kummissjoni Ewropea, id-Direttorat Ġenerali għall-Enerġija b’kollaborazzjoni mad-DĠ għall-Azzjoni Klimatika u d-DĠ għall-Mobilità u t-Trasport, ISBN 978-92-79-16191-9). Sors: EEA, il-Kummissjoni Ewropea 5. L-adattament għat-tibdil fil-klima It-tnaqqis tal-emissjonijiet fid-deċennji li ġejjin għadu jista' jnaqqas tibdil perikoluż fil-klima fuq skala kbira. Madankollu, anke jekk id-dinja żżomm iż-żieda medja fit-temperatura globali annwali taħt iż-żewġ gradi Celsius, iċ-ċittadini u n-negozji Ewropej xorta se jiġu affettwati mill-effetti avversi ta’ tibdil fil-klima inevitabbli u għalhekk ikollhom jadattaw b’mod kosteffikaċi. Il-Kummissjoni Ewropea adottat il-White Paper dwar l-Adattament għat-Tibdil fil-Klima f’April 2009 fejn iddeskriviet il-qafas ta’ politika tal-Unjoni għal azzjoni biex tittejjeb ir-reżiljenza tal-Ewropa għat-tibdil fil-klima. It-33 azzjoni mħabbra fil-White Paper issa jinsabu fl-istadji finali ta' implimentazzjoni (ara t-Tabella 15 fl-SWP). Climate-ADAPT, il-Pjattaforma Ewropea ta’ Adattament għat-Tibdil fil-Klima (http://climate-adapt.eea.europa.eu/) għall-iskambju ta' informazzjoni, tnediet b'suċċess f'Marzu 2012. L-għadd ta’ hits kuljum huwa qrib l-1000. Climate-ADAPT trawwem fehim aħjar tal-istat attwali tar-riċerka dwar l-adattament u tal-politiki, proġetti, programmi u oqfsa ta’ adattament. Il-pjattaforma tipprovdi studji ta’ każijiet ta’ adattament u prattiki tajbin kif ukoll immappjar ta’ attivitajiet nazzjonali u internazzjonali. L-Istrateġija ta’ Adattament tal-Unjoni Ewropea qed titħejja u l-adozzjoni tagħha hija prevista fir-Rebbiegħa tal-2013. L-għan ġenerali tal-Istrateġija ta’ Adattament tal-UE huwa li jiġu identifikati azzjonijiet fil-livell tal-UE li jikkontribwixxu biex l-Ewropa ssir reżiljenti għall-klima, u biex tagħmel dan bl-inqas spiża possibbli. Dan ifisser titjib fl-istat tat-tħejjija u l-kapaċità tal-UE biex tirreaġixxi għall-impatti tat-tibdil fil-klima billi tiffoka b’mod partikolari fuq kwistjonijiet u setturi transfruntieri li huma integrati mill-qrib fil-livell tal-UE permezz ta’ politiki komuni. 6. Is-sitwazzjoni fil-pajjiżi kandidati tal-Unjoni Bejn l-199017 u l-2010 l-emissjonijiet tal-gassijiet serra tal-Kroazja naqsu b’9 %, u meta mqabbla mal-2009 naqsu bi 2 %. Madankollu, skont il-previżjonijiet ta' gassijiet serra inklużi fil-Ħames Komunikazzjoni Nazzjonali, huwa previst li l-Kroazja se taffronta diffikultajiet biex tilħaq il-mira tagħha ta’ Kjoto bis-serje ta’ politiki u miżuri attwali tagħha. L-emissjonijiet tal-gassijiet serra tal-Islanda bejn l-1990 u l-2010 żdiedu bi 30 % u fl-2010 kienu 3,4 % inqas mill-2009. Meta titqies id-deċiżjoni 14/CP.7, u skont il-previżjonijiet tal-emissjonijiet ta’ gassijiet serra inklużi fil-Ħames Komunikazzjoni Nazzjonali, l-Islanda tinsab fit-triq it-tajba biex tilħaq il-mira tagħha ta’ Kjoto. L-emissjonijiet tal-gassijiet serra tat-Turkija żdiedu b’115 % bejn l-1990 u l-2010 u bi 8,7 % bejn l-2009 u l-2010. Filwaqt li t-Turkija hija Parti fl-Anness I, ma għandha l-ebda mira ta’ gassijiet serra skont l-ewwel perjodu ta’ impenn attwali tal-Protokoll ta’ Kjoto. F’dik li kienet ir-Repubblika Jugoslava tal-Maċedonja ma hemmx disponibbli inventarju aġġornat tal-emissjonijiet tal-gassijiet serra. Bejn l-1990 u l-2005 l-emissjonijiet totali tal-gassijiet serra naqsu b’madwar 19 %. Għal iktar informazzjoni dwar l-emissjonijiet tal-gassijiet serra fil-pajjiżi kandidati tal-Unjoni jekk jogħġbok ara t-taqsima 2 tal-SWP.